FI Euroopan unionin virallinen lehti CE 78/419

(2004/C 78 E/0440)

KIRJALLINEN KYSYMYS E-2716/03

esittäjä(t): Kathleen Van Brempt (PSE) komissiolle

(11. syyskuuta 2003)

Aihe: Tutkanilmaisimet

Yhteisön markkinoilla on myytävänä kaikenlaisia järjestelmiä nopeusvalvontapisteiden paljastamiseksi. Britanniassa esimerkiksi on saatavilla uusi huipputeknologiatuote, Roadpilot-niminen GPS-vastaanotin, joka varoittaa autoilijoita lähestyvästä nopeusvalvontakamerasta ja ilmoittaa, onko vähennettävä nopeutta vai ei. Toisin kuin kaikki muut nopeusvalvontakameran paljastavat laitteet, Roadpilot-järjestelmä ei ole kielletty jäsenvaltio Belgiassa, koska se ei paljasta poliisin tutkia, mikä olisi laitonta Belgiassa. Belgialaiset voivat kuitenkin hankkia poliisin tutkat ilmaisevan laitteen naapurimaa Alankomaista, missä ne puolestaan ovat laillisia välineitä. Lopputuloksena on se, että teillä on paljon autoilijoita, joiden autossa on tutkan-ilmaisimet.

Liikenneasiantuntijat ovat kiinnittäneet huomiota kyseisiin järjestelmiin liittyviin vaaratekijöihin. He ovat panneet merkille, että eräät kuljettajat jarruttavat voimakkaasti havainnon saatuaan ja kiihdyttävät uudelleen täyteen vauhtiin valvontapisteen ohitettuaan.

Mikä on komission kanta tutkanilmaisimiin?

Onko komissio tietoinen kyseisten ilmaisinjärjestelmien saamasta myyntimenestyksestä?

Jakaako komissio käsityksen, että tutkanilmaisimet ovat vaaraksi liikenneturvallisuudelle?

Aikooko komissio antaa tätä alaa koskevia yhteisön tason sääntöjä?

Loyola de Palacion komission puolesta antama täydentävä vastaus

(20. tammikuuta 2004)

Komissio yhtyy tieliikenneasiantuntijoiden näkemykseen, jossa korostetaan tutkanilmaisimista aiheutuvaa äkillisen jarruttamisen vaaraa. Lisäksi tutkanilmaisimet voivat haitata tieliikenteen parantamiseen tähtäävien nopeusvalvontatutkien toimintaa tai tehdä niistä tehottomia. Näitä ilmaisimia käyttävät autoilijat eivät aio noudattaa nopeusrajoitusta. He haluavat tietää, milloin he ovat vaarassa saada sakot, jotta he voivat ajaa ylinopeutta nopeusvalvontapisteiden välisillä tieosuuksilla. Ylinopeus on tärkein tieliikenneonnettomuuksien syy: noin kolmannes kaikista kuolemaan johtaneista ja vakavista onnettomuuksista johtuu ylinopeutta ajavista autoilijoista.

Tutkanilmaisinjärjestelmät, joita voi hankkia laillisesti Alankomaista, ovat järjestelmiä, jotka varoittavat kuljettajaa paikoista, joihin on asennettu nopeusvalvontatutkia. Alankomaiden hallitus on kuitenkin antanut Alankomaiden parlamentin käsiteltäväksi lakiluonnoksen, johon sisältyy näitä järjestelmiä koskeva kielto, koska tutkasignaalia häiritsevien ja siten nopeusvalvontaa haittaavien järjestelmien käyttö on jo kielletty.

Alankomaissa saatavana olevien tutkanilmaisimien myyntimenestyksestä voidaan esittää arvio, että näitä järjestelmiä käyttävät sadat tuhannet autoilijat, joista suurin osa on ammattiautoilijoita.

Edellä esitetyistä syistä komissio katsoo, että tutkanilmaisinjärjestelmät ovat vaaraksi liikenneturvallisuudelle. Äskettäin julkaisemassaan tiettyjen tieliikennesäädösten täytäntöönpanoa koskevassa suosituksessa (1) se suosittelee jäsenvaltioille muun muassa sen varmistamista, että ylinopeudesta, rattijuopumuksesta ja turvavöiden käyttämättä jättämisestä määrättävät seuraamukset ovat tehokkaita, oikeasuhteisia ja varoittavia ja että toimiin, joilla pyritään estämään tai kiertämään tällaista rikkomista koskevien säädösten täytäntöönpano, sovelletaan samoihin periaatteisiin perustuvia seuraamuksia (suositus 8). Komissio katsoo, että tutkanilmaisimien käyttö on suosituksessa tarkoitettu toimi, koska sen avulla pyritään kiertämään säädösten täytäntöönpano. Siltä varalta että liikenneturvallisuus ei kolmen vuoden kuluessa tämän suosituksen julkaisemisesta kohene riittävällä tavalla, mitä unionin tavoitteen saavuttaminen eli tieliikenteen vuotuisen kuolonuhrien määrän väheneminen 50 prosentilla vuoteen 2010 mennessä edellyttää, komissio on sitoutunut tekemään direktiiviehdotuksen kuolonuhrien määrän vähentämiseksi 50 prosentilla.

(1) KOM(2003) 628 lopullinen.